Trosser konkursfrykt og starter for seg selv: – Markedet kan ikke bli noe dårligere
Bygg- og anleggsbransjen er preget av tyngre tider og konkurser i flere større selskaper. Snekker Andreas Bjørk (32) håper hans nyoppstartede bedrift kan utnytte det krevende markedet.  Det siste året har mediene skrevet om konkurser innenfor bygg og anlegg på løpende bånd.  Dette har ikke skremt Andreas Bjørk (32) som sammen med Magnus Elde Sørensen (25) i februar stiftet selskapet B.S Bygg i Fredrikstad.  – Jeg tenker at markedet kan ikke bli noe dårligere, man må se det positive i det, sier Bjørk.  Han har jobbet som snekker i 15 år og etablerer nå eget selskap for første gang.  – Jeg tenker at dårlige tider er noe man kan utnytte.  Selskapet er blant de 1.200 nyregistrerte bedriftene innenfor bygg og anlegg så langt i år, ifølge Brønnøysundregistrene. Dette omfatter både enkeltpersonforetak og aksjeselskap.  Enn så lenge er Andreas Bjørk den eneste ansatte i selskapet. Selskapet skal ta alt fra småjobber, arbeid på næringsbygg, tilbygg og rehabilitering.  – Har all prat om konkurser i bransjen skremt dere?  – Får vi ikke noen jobb, så står vi jo der. Men foreløpig har vi planlagt jobb nesten to måneder frem i tid, og det synes jeg ikke er så verst.  De største konkursene Men fremtiden for bransjen ser ikke nødvendigvis lys ut:  Analyseselskapet Dun & Bradstreet anslår at 956 selskaper innen bygg og anlegg kan gå konkurs de neste 12 månedene. Totalt estimerer analyseselskapet at det blir 4.588 norske konkurser.  E24 har hentet ut en liste over de ti største konkursene innen bygg og anlegg siden september 2021 målt etter omsetning i siste leverte årsregnskap.  Dette var måneden sentralbanken begynte å sette opp styringsrenten fra 0 som den var under pandemien.  Syv av de ti største konkursene kom i fjor.   – Det er tøft der ute for entrepriseselskaper om dagen, og flere selskaper jobber med å unngå å havne i samme situasjon som KF Entreprenør, sa bostyrer Stine Dalenhag Snertingdalen i forbindelse med konkursen.  – Den endelige spikeren i kisten var at vi ikke fikk sluttoppgjør på flere av prosjektene før sommeren, sa daglig leder Pål-Morten Grande til E24 i fjor.  Økte med over 20 prosent Bygg og anlegg er den næringen med klart flest konkurser i året. Det er vanlig at denne sektoren ligger i toppen av konkursstatistikken. I 2020 til 2022 lå antall konkurser innen næringen på litt over 1.050 i året, mens antallet konkurser innen næringen i fjor økte til 1.319. Det viser tall fra Brønnøysundregistrene.  Pandemien ga rekordfå konkurser, som betyr at man kommer fra et nivå med lavt antall konkurser.  Så langt i år er bygg og anlegg den bransjen som har flest konkursåpninger med 289.  Tall fra Brønnøysundregistrene viser at det totalt i fjor ble åpnet 4.488 konkurser, som var opp fra 3.680 året før.  I 2024 er det så langt åpnet 982 konkurser.  Peker på rente og prisstigning Bostyrer og partner i Kvale Tom Hugo Ottesen sier mange selskaper har blitt rammet hardt av renteøkningene de siste årene. – Mine observasjoner i tiden etter september 2021 er at økningen på 4,5 prosent i styringsrenten har rammet veldig mange selskaper innenfor eiendomsbransjen, byggebransjen, varehandelen og andre tjenestenæringer hardt, sier han.  Ottesen sier etterspørselen innenfor disse bransjene har stupt, og at dette nok skyldes rentehevingene, høy inflasjon og frykt hos kunden. – Veldig mange styreledere oppgir en eller flere av disse grunnene som årsak til at selskapet gikk konkurs. Bostyreren sier erfaringen fra finanskrisen tilsier at det fremover vil komme mange konkurser – også i store virksomheter.  Han tror ikke dette vil snu før tidligst slutten av 2025.
Snekker Andreas Bjørk (32) ser muligheter i en krevende bygg- og anleggsbransje, og har sammen med Magnus Elde Sørensen (25) grunnlagt selskapet B.S. Bygg i Fredrikstad.  – Jeg tenker at markedet kan ikke bli noe dårligere, man må se det positive i det, sier Bjørk.  Flere store selskaper innen bygg og anlegg har gått konkurs de siste årene, blant annet Kf Entreprenør, Lierhus og Leigland Bygg.  Bygg og anlegg er den bransjen med flest konkurser i året. I 2020 til 2022 lå antall konkurser innen næringen på litt over 1.050 i året, mens antallet konkurser innen næringen i fjor økte til 1.319.  Bostyrer og partner i Kvale Tom Hugo Ottesen sier at erfaringen fra finanskrisen tilsier at det vil komme mange konkurser fremover – også i store virksomheter. 